Ellentmondó afrikai hírek az európai túszok sorsáról
Egyelõre nem sikerült megnyugtatóan lezárni a Szaharában öt hónappal ezelõtt elrabolt európai turisták ügyét - közölte hétfõn a német külügyminiszter. Korábban olyan hírek érkeztek az afrikai Maliból, hogy a túszok már szabadok. Arról nem nyilatkoznak Berlinben, hogy a turistákért fizettek-e váltságdíjat.
Döntõ szakaszukba érkeztek a Szaharában öt hónapja túszul ejtett 14 európai turista szabadon engedésérõl folyó tárgyalások - közölte hétfõn egy magas rangú mali tisztségviselõ. A túszokat sajtójelentések szerint július közepén a Mali északi részén fekvõ Taoudenni sivatagi település közelében egy homokbuckás vidékre hurcolták. Egy német tévé vasárnap mali forrásokra hivatkozva közölte, hogy a 14 túszt szabadon bocsátották. Maliba német katonai repülõgép is érkezett hétfõn, hogy hazaszállítsa a turistákat. A hír azonban tévesnek bizonyult.

Az ügyet egyelõre nem sikerült megnyugtatóan lezárni - mondta hétfõ délután Joschka Fischer német külügyminiszter, hozzátéve: reméli, hogy a mali tisztségviselõk közvetítése sikerrel jár, és az európai állampolgárok épségben hazatérhetnek. A német kormány álláspontja az, hogy nem fizet váltságdíjat a túszokért, de Berlin mindent megtesz a szabadulásukért - mondta Fischer.

Ludger Volmer, a Németországban kormányon lévõ zöldek parlamenti frakciójának külpolitikai szóvivõje ugyancsak hétfõn nem volt hajlandó elárulni, hogy fizettek-e, s ha igen, mennyi váltságdíjat a turisták elrablóinak. Pénzrõl nem szokás beszélni - mondta. Németország nem fizet váltságdíjat, s ha igen, soha nem vallja be. Másrészt, a politikusok kénytelenek belemenni alkudozásokba, mivel a túszok szabadságát akarják, védelmük elsõbbséget élvez. Ügyesen kell tárgyalni: nem szabad túlságosan messzire menni, mert az csábító lehet esetleges újabb túszejtõknek - fejtegette a politikus.

Hírek szerint a váltságdíjat, amelynek nagyságát homály fedi, a maliak fizették ki, Németország majd fejlesztési segély formájában egyenlíti az összeget vagy a reá jutó részt. Egyes források szerint 4,6 millió euró jutott az egész csoportra, mások szerint minden egyes túszért követeltek ennyit.

Az Algériával és Mauritániával közös határvidéken elterülõ, igen nehezen megközelíthetõ és szinte teljesen néptelen táj életveszélyesnek számít. Fõleg a nomád életmódot folytató tuaregek lakják, akiket azonban egyre dél felé ûzi a szûnni nem akaró szárazság. A tuaregek az 1990-es évek elején lázadtak fel a mali kormány ellen. Annak ellenére, hogy 1995-ben a harcok véget értek, a terméketlen vidék a Mali állam számára továbbra is senki földjének számít. Ezzel eszményi visszavonulási terület az emberrablók számára - írta a dpa német hírügynökség.
Mali Németország túsz váltságdíj Szahara Niger Berlin